കുറവ സമുദായം

തെക്കേ ഇന്ത്യയിൽ കാണപ്പെടുന്ന ഒരു ആദിവാസി സമൂഹമാണ് **കുറവർ**. കേരളത്തിൽ കുലങ്കുറവർ, പുൻകുറവർ, കാക്ക കുറവർ, പാണ്ടിക്കുറവർ എന്നീ നാലു വിഭാഗമുണ്ട്‌. കേരള സംസ്ഥാനത്തിലെ പട്ടികജാതികളിലുൾപ്പെട്ടതാണ് ഈ സമുദായം. പുൻകുറവരെ വേലൻ എന്നും കാക്ക കുറവരെ കാക്കാലൻമാരെന്നും വിളിക്കുന്നു. പാണ്ടിക്കുറവർ തമിഴാണ് സംസാരിക്കുക. നാഞ്ചിക്കുറവ‍‍ർ എന്നറിയപ്പെടുന്ന ഇവർ നാഞ്ചിനാട് എന്നു വിളിക്കപ്പെടുന്ന കന്യാകുമാരി ജില്ലയിൽ  കണ്ടുവരുന്നു. കേരളോൽപ്പത്തിയിൽ പരാമർശിച്ചിട്ടുള്ള 16 മല ആദി സമൂഹങ്ങളിലൊന്നാണിത്.

## ചരിത്രം
ചൈനീസ് സംസ്ക്കാരം, ഈജിപ്ഷ്യൻ സംസ്‌കാരം, മെസപ്പൊട്ടേമിയൻ സംസ്‌കാരം, ഗ്രീക്ക് സംസ്‌കാരം തുടങ്ങിയ ഉന്നതമായ ലോക സംസ്കാരങ്ങളുടെ മുൻപന്തിയിൽ നിൽക്കുന്ന സിന്ധുഗംഗാനദീതടസംസ്ക‌ാരത്തിൻ്റെ (Indus valley Civilization) നേരവകാശികളും, ഒരു മുഖ്യകുലവുമായ കുറവജനത ഇന്ത്യമുഴുവൻ വ്യാപിച്ചിരുന്ന ഒരു പ്രബലസമുദായമാണ്. അവർ മണ്ണിന്റെ ഉടമകളും ഭരണാധികാരികളുമായിരുന്നു (മണ്ണധികാരവും നാട്ടധികാരവും ഉള്ളവർ).

## സൈന്ധവ നാഗരീകത
സിന്ധു ഗംഗാ സമതലത്തിലെ ആദിമ ജനതയും, ദക്ഷിണേന്ത്യയിലെ ആദിമ ജനതയും ഒരേ വർഗമാണെന്നും, തെക്കേ ഇന്ത്യയിൽനിന്നും കുടിയേറി പാർത്തവരായിരുന്നു വടക്കേ ഇൻഡ്യയിലെ ആദിമ ജനതയെന്നും ചരിത്രകാരന്മാരിലും, ശാസ്ത്രജ്ഞന്മാരിലും പലരും അഭിപ്രായപ്പെടുന്നു.

സൈന്ധവ നാഗരീകതയ്ക്കു തുല്യമായ ഒരു നാഗരീകത തെക്കേ ഇൻഡ്യയിൽ കണ്ടെത്തിയിട്ടില്ലാത്തതിനാൽ ആ കാലയളവിൽ തെക്കേ ഇൻഡ്യ അപരിഷ്കൃതമായിരുന്നുവെന്നു കരുതുന്നതിൽ കഴമ്പില്ല. കിട്ടിയിടത്തോളം ചരിത്ര വസ്തുതകൾ വച്ചു നോക്കുമ്പോൾ സംസ്‌കാര സമ്പന്നരായ ഒരു ജനത അന്നു തെക്കേ ഇൻഡ്യയിലും വസിച്ചിരുന്നു എന്നു കരുതാം. സൈന്ധവ നാഗരീകതയ്ക്കുശേഷമുള്ള ഇതിഹാസങ്ങളുടെ വിവരണങ്ങൾ വച്ചുനോക്കുമ്പോൾ ആര്യന്മാരിൽനിന്നും വ്യത്യസ്‌തമായി വളർച്ച പ്രാപിച്ച ഒരു ജനത തെക്കേ ഇന്ത്യയിൽ അധിവസിച്ചിരുന്നുവെന്നു മനസ്സിലാക്കാം. ഇതിൽനിന്നെല്ലാം ഇൻഡ്യ ഒട്ടാകെ നിലനിന്നിരുന്ന പ്രാചീന ജനതയും അവരുടെ സംസ്‌കാരത്തിൻ്റെ ഭാഗവുമായിരുന്നു സൈന്ധവ നാഗരീകത എന്നു പറയാം. വസ്‌തുതകളുടെ അടിസ്ഥാനത്തിൽ പുരാതന തമിഴക ജനതയും സൈന്ധവ ജനതയും ഒരേ ജനതയാണെന്നു പറയാവുന്നതാണ്.

ആര്യന്മാരുടെ ആഗമനവും സൈന്ധവ നാഗരീകതയുടെ അധഃപതനത്തിന് കാരണം.വേദങ്ങളിൽ നിന്നാണ് ആര്യന്മാരെപ്പറ്റി അറിയുവാൻ സാധിക്കുന്നത്. വേദങ്ങളിൽ ഏറ്റവും പഴക്കമുള്ളത് ഋഗ്‌വേദത്തിനും, ഏറ്റവും പഴക്കക്കുറവ് അഥർവ്വ വേദത്തിനുമാണ്.
ഋഗ്വേദത്തിൽ തന്നെ കുറെ ഭാഗങ്ങൾ മാത്രമാണ് ഇൻഡ്യയ്ക്ക് വെളിയിൽവച്ച് എഴുതിയിട്ടുള്ളത്. ബാക്കിയുള്ളവ അവർ ഇൻഡ്യയിൽ വന്നതിനുശേഷം എഴുതിയിട്ടുള്ളവയാണ്. ഋഗ്‌വേദത്തിൽ സൈന്ധവരെപ്പറ്റി ധാരാളം പരാമർശനങ്ങളുണ്ട്. 

ആര്യന്മാർ ഇൻഡ്യയിൽ കടന്നതിനുശേഷം ഒരു വലിയ കാലയളവ് സൈന്ധവരുമായി നിരന്തരമായ യുദ്ധങ്ങൾ തന്നെ നടത്തിയിട്ടുണ്ട്. അവർ സൈന്ധവരെ വിളിച്ചിരുന്നത് **'ദസ്യൂക്കൾ**' എന്നാണ്. ദസ്യുക്കൾക്ക് ധാരാളം കന്നുകാലികളും കൃഷിസ്ഥലങ്ങളും ഉണ്ടെന്നും അവർ **ലിംഗാരാധകർ** ആയിരുന്നുവെന്നും പറയുന്നു. ആര്യന്മാർക്കു മനസിലാകാത്ത ഭാഷയായിരുന്നു അവർ സംസാരിച്ചിരുന്നത്. മൺകോട്ടകൾക്കുള്ളിലാണവർ പാർത്തിരുന്നത് എന്നിങ്ങനെയുള്ള പരാമർശനങ്ങൾ ഋഗ്‌വേദത്തിൽ കാണാം.

## കുറവകുലത്തിൻ്റെ സംസ്‌കാരം
കുറവകുലത്തിൻ്റെ സംസ്‌കാരം മറ്റേതൊരു സംസ്‌കാരത്തെക്കാളും ഉന്നതമായിട്ടുള്ളതാണ്. ഒന്നു കുറെ ആയിരം മലകളും, ആരാധനാകേന്ദ്രങ്ങളായ എണ്ണമറ്റമലനടകളും കാവുകളും കളരികളും കുറവകുലത്തിൻ്റെ ആത്മീയപാരമ്പര്യം എടുത്തുകാട്ടുന്നതാണ്. അവർ പ്രകൃതിയേയും പൂർവ്വികരെയുമാണ് ആരാധിച്ചിരുന്നത്, ഇപ്പോഴും ആരാധിക്കുന്നതും. 

പ്രകൃത്യാതീതശക്തികളെന്നും ആര്യ-ബ്രാഹ്മണർ അവകാശപ്പെടുന്ന **ബ്രഹ്മം, പരബ്രഹ്മം. സ്വർഗ്ഗം, നരകം, മോക്ഷം, പുനർജ്ജന്മം, കർമ്മസിദ്ധാന്തം, അദ്വൈതസിദ്ധാന്തം, അവരുടെ മുപ്പത്തിമുക്കോടി ദൈവങ്ങളുണ്ടെന്നവാദം** എന്നിവയിലൊന്നും കുറവകുലക്കാർ വിശ്വസിച്ചിരുന്നില്ല. ഇപ്പോഴും വിശ്വസിക്കുന്നുമില്ല. 
അവർ സൈന്ധവ മതവിശ്വാസികളാണ്.

## സംഘകാലഘട്ടം
ആദിമ മനുഷ്യർ വേട്ടയാടിയും വേട്ടയാടപ്പെട്ടും ജീവിച്ചുപോന്നവരായിരുന്നു. അവർ പിന്നീട് സുരക്ഷിത സ്ഥാനങ്ങളിൽ വാസമുറപ്പിക്കുകയും വംശവർദ്ധനവുണ്ടായി പാർത്തുവരികയും ചെയ്‌തു. ആദിമ മനുഷ്യരുടെ ഈ കൂട്ടങ്ങളെ നരവംശ ശാസ്ത്രജ്ഞന്മാർ **'വനഗോത്രങ്ങൾ**' എന്നു പറയുന്നു. ഈ വനഗോത്രങ്ങളായിരുന്നു മനുഷ്യൻ്റെ സാമൂഹ്യജീവിതത്തിൻ്റെ തുടക്കം. വനഗോത്രങ്ങളിൽ വച്ചായിരിക്കാം കൃഷിയുടേയും, കന്നുകാലി വളർത്തലിന്റേയും തുടക്കം. തീ കണ്ടുപിടിച്ചതും വനഗോത്ര മനുഷ്യരായിരിക്കാം. വനഗോത്രകാലം നവീന ശിലായുഗത്തിൻ്റെ ആരംഭമാണെന്നു കരുതാം നവീനശിലായുഗത്തിനു മുമ്പുള്ള കാലത്ത് 10000 BC യ്ക്കു മുമ്പ് ഏതെങ്കിലും തരത്തിലുള്ള സ്ഥിരതാമസം മനുഷ്യർ സ്വീകരിച്ചിരുന്നില്ല.

ഏറ്റവും പുഷ്ട‌ി പ്രാപിച്ച വനഗോത്ര സമൂഹത്തെപ്പറ്റിയാണ് സംഘകൃതികളിലെ കുറിഞ്ഞിത്തിണയെപ്പറ്റിയുള്ള പാട്ടുകളിൽ പറയുന്നതെന്നുകാണാം. 
സംഘകാലഘട്ടമായിരുന്നു കുറവരുടെ സുവർണ്ണകാലഘട്ടം. സംഘസാഹിത്യങ്ങളിൽ മിക്ക കാവ്യങ്ങളിലും നായികാ നായകൻമാർ കുറവനും, കുറത്തിയുമായിരുന്നു. ഭൂരിഭാഗം രാജാക്കൻമാർ, സാഹിത്യകാരൻമാർ, കവികൾ, കവയത്രികൾ കുറവരായിരുന്നു. കുറിഞ്ഞിയാണ് കുറവരുടെ തിണൈ. ആയതിനാലാണ് മലകൾ അവരുടെ ആരാധനാ ഇടങ്ങളായി മാറിയത്.
കേരള ചരിത്രത്തിലെ ഇരുണ്ട നൂറ്റാണ്ടുകൾ കുറവ രാജവംശങ്ങളുടെ തകർച്ചയുടെ കാലഘട്ടമായിരുന്നു.

## കുറിഞ്ഞിത്തിണ
കുറിഞ്ഞിത്തിണ എന്നതിൻ്റെ അർത്ഥം **“പർവ്വതപ്രദേശം”** എന്നാണ്. കുറിഞ്ഞി ത്തിണിലെ ആളുകൾ നല്ല വേട്ടക്കാരാണെന്നും, പ്രധാന തൊഴിൽ വേട്ടയാണെന്നും സംഘസാഹിത്യങ്ങളിൽ പറയുന്നുണ്ട്. ആന, മാൻ, കാട്ടുപോത്ത് തുടങ്ങിയുള്ള മൃഗങ്ങളെ കെണി വച്ച് പിടിക്കുവാൻ അവർ സമർത്ഥരാണെന്നും പറയുന്നുണ്ട്. നെല്ല്, തിന മുതലായ ധാന്യങ്ങൾ കൃഷി ചെയ്തിരുന്നുവെന്നും ഇറച്ചിയും, ധാന്യവും ചേർത്തു വേവിച്ച 'ഊൻചോറ്' അവരുടെ അവരുടെ വിശിഷ്ട ഭക്ഷണമാണെന്നും കുറിഞ്ഞിപ്പാട്ടുകളിൽ കാണുന്നു. (ഊൻ - ഇറച്ചി, ഊൻ ചോറ് - ഇറച്ചി ചേർത്തു വേവിച്ച ചോറ്). ഈ പരാമർശനങ്ങൾ കൊണ്ടുതന്നെ കുറിഞ്ഞിത്തിണ വനഗോത്രപ്രദേശമാണെന്നു പറയാവുന്നതാണ്.

നവീന ശിലായുഗ ആയുധങ്ങളായ വെള്ളാരംകല്ലു കൊണ്ടുള്ള മഴു, വെട്ടുകത്തി, കൊത്തുളി, തോലുളി മുതലായ ആയുധങ്ങൾ സഹ്യാദ്രിയിലെ ഗുഹകളിൽനിന്നും, സമതലത്തിലെ ശിലാനിർമ്മിത ഗുഹകളിൽ നിന്നും കണ്ടു കിട്ടിയിട്ടുണ്ട്. നവീനശിലായുഗ മനുഷ്യർ സഹ്യാദ്രിയിലും സമതല പ്രദേശങ്ങളിലും പാർത്തിരുന്നുവെന്ന് അവ സ്ഥിരീകരിക്കുന്നു. അവരുടെ പുഷ്ടി പ്രാപിച്ച സാമൂഹ്യ വ്യവസ്ഥിതിയെപ്പറ്റി തന്നെയാണ് കുറിഞ്ഞിത്തിണയെക്കുറിച്ചുള്ള പാട്ടുകളിൽ പറയുന്നത്.

സഹ്യപർവ്വതത്തോടു തൊട്ടുകിടക്കുന്ന പല മലകളും സമതലത്തിലെ കുന്നിൻപുറങ്ങളും സംഘകാലത്തെ പല കുറുനില മന്നന്മാരുടെയും ആസ്ഥാനങ്ങളായിരുന്നു. **കുറുനില മന്നന്മാർ** എന്നതിന് കുറിഞ്ഞിനില രാജാക്കന്മാർ എന്നാണർത്ഥം. (നിലമെന്നും, തിണൈ എന്നുമുള്ള വാക്കുകളുടെ അർത്ഥം പ്രദേശം, നാട് എന്നിങ്ങനെയാണ്. വനഗോത്ര സമുദായത്തിന്റെ വളർച്ചയിൽ രൂപംകൊണ്ട് സ്വാഭാവിക നേതൃത്വമാണ് കുറുനില മന്നന്മാർ. കുറുനില മന്നന്മാരിൽ പ്രധാനികൾ മുതിരമല മന്നൻ കുമണനും കൊല്ലിമല മന്നൻ (മലബാർ) ഓരിയും, പെരുങ്ങുംമല (നെടുമങ്ങാട്) മന്നൻ പേകനും, ഗൂഢല്ലൂർ മന്നൻ നള്ളിയും, പൊതിയിൽമല മന്നൻ അണ്ടിരനും പറമ്പുമല (പറമ്പിക്കുളം) മന്നൻ പാരിയും, കുതിരമല മന്നൻ അതിയമാനും, മുള്ളൂർ മന്നൻ കാരിയും, ഏഴിമല മന്നൻ നന്നനുമായിരുന്നു. പല കുറുനില മന്നന്മാരും വള്ളലുകളായിരുന്നുവെന്നാണ് സംഘകവികൾ പറയുന്നത്. വള്ളൽ എന്നതിനു വലിയ ദാനശീലൻ എന്നാണർത്ഥം. 
പുറനാനൂറ് എന്ന കൃതിയിൽ *128, 132, 147, 150, 158, 240 *എന്നീ പാട്ടുകളിൽ ഇവരെപ്പറ്റിയാണ് പറഞ്ഞിട്ടുള്ളത്. മറ്റു പല കൃതികളിലും ഇവരെപ്പറ്റിയുള്ള പരാമർശനങ്ങളുണ്ട്. ഉറൈയൂർ മുടമോശിയാർ, തുറൈയൂർ ഓടൈകിഴാർ, കുട്ടുവൻ കീരനാർ എന്നീ കവികളാണ് പുറംനാനൂരിൽ ഇവരെപ്പറ്റി പാടിയിട്ടുള്ളത്. പതിറ്റുപ്പത്തിൽ നന്നനെപ്പറ്റി ദീർഘമായ പ്രതിപാദനങ്ങൾ വേറെയുമുണ്ട്.
ശബരിമല, നിലയ്ക്കൽ, പൊന്നമ്പലമേട്എന്നിവിടങ്ങളിൽ ആളുകൾ പാർത്തിരുന്നുവെന്നു പറയപ്പെടുന്നു. ശബരിമല ഒരു ജനവാസ കേന്ദ്രമായിരുന്നു എന്നുള്ള സൂചന രാമായണത്തിലുമുണ്ട്. സീതയെ അന്വേഷിച്ചു നടന്ന ശ്രീരാമൻ **ശബരി** എന്ന കുറവ സന്യാസിനിയുടെ ആതിഥ്യം സ്വീകരിച്ചു ശബരിമലയിൽ വിശ്രമിച്ചിരുന്നു എന്നു പറയപ്പെടുന്നു. സഹ്യപർവ്വതത്തിൽ തന്നെ മറ്റ് അനേകം സ്ഥലങ്ങളിൽ ആൾ പാർപ്പുണ്ടായിരുന്നു എന്നൂഹിക്കുവാൻ തക്കവിധം പല തെളിവുകളും നിലനിൽക്കുന്നുണ്ട്. 
അച്ചൻകോവിൽ, ആര്യങ്കാവ്, കുളത്തൂപ്പുഴ എന്നീ സഥലങ്ങൾ വളരെയേറെ പഴക്കമുള്ള കുറിഞ്ഞിത്തിണ പ്രദേശങ്ങളാണ്.

14-ാം നൂറ്റാണ്ടുവരെയെങ്കിലും സഹ്യപർവ്വത പ്രദേശങ്ങളിൽ പരിഷ്കൃത മനുഷ്യരുടെ സങ്കേതങ്ങളുണ്ടായിരുന്നുവെന്ന് കരുതാൻ സാദ്ധ്യതകളുണ്ട്. "1341 -ലെ പെരിയാർ വെള്ളപ്പൊക്കം മൂലം കൊടുങ്ങല്ലൂർ അഴിമുഖം അടഞ്ഞു. അന്നാണ് വൈപ്പു ദ്വീപുകൾ ഉണ്ടായത്" (കേരള ചരിത്രം. എ. ശ്രീധരമേനോൻ). ഈ കൊടുങ്ങല്ലൂർ അഴിമുഖമാണ് പഴയ 'മുസരീസ്' തുറമുഖ പട്ടണമെന്ന് പല ചരിത്രകാരന്മാരും വിശ്വസിക്കുന്നു. 
അന്നുണ്ടായ പ്രകൃതിക്ഷോഭം മൂലം പേമാരിയും ഉരുൾപൊട്ടലുകളും ഉണ്ടാകുകയും മുമ്പെങ്ങുമുണ്ടാകാത്ത വിധം പെരിയാറ്റിലൂടെ ഒഴുകിവന്ന ധാരാളമായ മണ്ണ് അഴിമുഖത്തടിയുകയുമാണുണ്ടായത്. അന്നത്തെ പ്രകൃതി ക്ഷോഭം സഹ്യപർവ്വത പ്രദേശങ്ങളിൽ ജനവാസം അസാദ്ധ്യമാക്കിത്തീർക്കുകയും, ആളുകൾ സമതലത്തിലേക്ക് ഇറങ്ങിപ്പോരുകയും ചെയ്തിരിക്കാം. അതോടുകൂടെ സഹ്യപർവ്വതത്തിലെ കുറിഞ്ഞി പ്രദേശങ്ങളിൽ ഒട്ടുമുക്കാലും എന്നേക്കുമായി അവസാനിച്ചുവെന്നു ചിന്തിക്കാം.

## പുറം നാനൂറ്
സംഘകൃതികളിൽ ഒന്നായ പുറംനാനൂറിൻ്റെ വിവരണത്തിന്റെ അടിസ്ഥാനത്തിൽ ചിന്തിക്കുമ്പോൾ തെക്കേ ഇൻഡ്യയിലെ വനഗോത്ര ഭൂമിയായ കുറിഞ്ഞിത്തിണൈയിലെ ജന വർദ്ധനവ് കുന്നുകളും താഴ്വരകളുമുള്ള മുല്ലെ ത്തിണൈന്നൈയിലേക്കും, അവിടെനിന്നും സമതലമായ മരുതത്തിണൈയിലേക്കും, പിന്നെയും വർദ്ധിച്ച് കടലോരമായ നെയ്‌തൽത്തിണൈയിലേക്കും മനുഷ്യർ എത്തിപ്പെട്ടു. അതുപോലെ തന്നെ വരണ്ട പ്രദേശമായ പാലൈത്തിണൈ യിലും മനുഷ്യർ എത്തിവളർന്നു. ഈ വർദ്ധനവിനും എത്തിപ്പെടലിനും നൂറ്റാണ്ടുകളും സഹസ്രാബ്‌ദങ്ങളും എടുത്തിട്ടുണ്ട്. ഈ ജൈത്ര യാത്രയ്ക്കിടയിൽ പ്രാചീന ശിലായുഗങ്ങൾ താണ്ടി അവർ ലോഹയുഗത്തിൽ എത്തി ച്ചേർന്നു. ഇതിനോടകം നായാടികളായ പ്രാകൃത മനുഷ്യർ ഇടയന്മാരും, കൃഷിക്കാരും, മീൻപിടിത്തക്കാരും, ഉപ്പുണ്ടാക്കുന്നവരും, മുത്തുവാരുന്നവരുമായിത്തീർന്നു. മാത്രമല്ല വ്യാപാരികളും, കപ്പലോട്ടക്കാരും, പടയാളികളും,രാജാക്കന്മാരും, ശാസ്ത്രജ്ഞൻമാരുമായിത്തീർന്നു. പണ്ഡിതൻമാരും, കവികളും, സാംസ്കാരിക നായകന്മാരുമാകാൻ അവർ മറന്നില്ല.
പ്രോട്ടോ ആസ്തലോയ്‌ഡ് വർഗക്കാരായ തമിഴക മനുഷ്യർ സഹസ്രാബ്ദങ്ങളിലൂടെ ഈ പരിവർത്തനങ്ങളെല്ലാം കടന്നുപോന്നിട്ടും **ജാതി** എന്നൊന്ന് അവരുടെയിടയിൽ കടന്നിരുന്നില്ല. പാർത്തിരുന്ന പ്രദേശങ്ങളുടേയും ചെയ്തിരുന്ന തൊഴിലിൻ്റേയും പേരിൽ വിളിക്കപ്പെട്ടിരുന്ന ഏകജനതയായിരുന്നു. 

കുറിഞ്ഞിത്തിണയിൽ പാർത്തിരുന്നവരെ കുറിഞ്ഞിക്കാരെന്ന അർത്ഥത്തിൽ 'കുറവരെന്നും' മുല്ലൈത്തിണയിൽ പാർത്തിരുന്നവരെ ഇടയന്മാർ എന്ന അർത്ഥത്തിൽ 'ആയന്മാർ' എന്നും, മരുതത്തിണയിൽ പാർത്തിരുന്നവരെ കൃഷിക്കാരെന്ന അർത്ഥത്തിൽ 'ഉഴവർ' എന്നും നെയ്‌തൽത്തിന്നൈയിൽ പാർത്തിരുന്നവരെ മീൻപിടിക്കാരെന്ന അർത്ഥത്തിൽ 'പരവരെന്നും' വിളിച്ചിരുന്നു. പാലൈത്തിണക്കാരെ മറവർ, വേടർ എന്നീ പേരുകളിലാണ് വിളിച്ചിരുന്നത്. കുറിഞ്ഞിക്കാരായ കുറവരുടെ വളർച്ചയിൽ പാർത്തിരുന്ന പ്രദേശത്തിന്റേയും, ചെയ്തിരുന്ന തൊഴിലിൻ്റേയും വികാസ വ്യാപനത്തിൽ ഉണ്ടായ പേരുകൾ മാത്രമായിരുന്നു അവയെല്ലാം.

മേൽ ഉദ്ധരിച്ചതിന് ഉപോൽബലകമായി പ്രൊഫ. ഇളംകുളം കുഞ്ഞൻപിള്ള പുരാതന തമിഴരെപ്പറ്റി പറയുന്നതിങ്ങനെയാണ്. 

 *“മീൻപിടിത്തക്കാരനായ നെയ്‌തൽത്തിണയിലെ പരവൻ മരുതത്തിണയിൽ ചെന്നു പാർത്തു കൃഷി ചെയ്‌താൽ അയാൾ ഉഴവനും, മുല്ലൈത്തിണയിൽ ചെന്നു പാർത്താൽ ആയനും, കുറിഞ്ഞിത്തിണയിൽ ചെന്നു പാർത്താൽ അയാൾ കുറവനുമായിത്തീരുന്നു. ഈ പേരുകൾ ഒന്നുംതന്നെ ജാതിപ്പേരുകളായിരുന്നില്ല. ചെയ്യുന്ന തൊഴിലിൻ്റേയും, പാർക്കുന്ന പ്രദേശത്തിൻ്റേയും പേരിലാണ് ഇങ്ങനെ വിളിച്ചുവന്നത്”*

തമിഴകത്തിലെ ആദിമ പുരോഹിതന്മാരും ഭരണാധികാരികളും,"തമിഴകത്തിൽ ഏതൊരു വർഗ്ഗത്തിനും ഉണ്ടായിരുന്നതിനേക്കാൾ അഭിമാനാർഹമായ ഒരു ചരിത്രമാണ് കുറവർക്കുള്ളത്. കുറവർ എന്നാൽ കുറിഞ്ഞിനിവാസികളെന്നാണർത്ഥം. കുറിഞ്ഞിത്തിണൈ നിവാസികളായിരുന്ന ഇവരുടെ പ്രേമ സല്ലാപങ്ങളും വീരസാഹസീകതയും മറ്റുമാണ് തമിഴ് സംഘ സാഹിത്യങ്ങളുടെ ഭൂരിഭാഗവും അപഹരിച്ചിരുന്നത്. അക്കാലത്തെ മിക്ക കഥ കളിലേയും നായികാനായകന്മാർ കുറവരായിരുന്നു. കുറവ സ്ത്രീകളെ **കൊടിച്ചികൾ** എന്നാണ് പറഞ്ഞിരുന്നത്".
കേരളത്തിലെ അവഗണിയ്ക്കപ്പെട്ട ഏടുകൾ P-169 റ്റി.എച്ച്.പി. ചെന്താരശ്ശേരി

"*സംഘകാലത്തു കുറവർ വിദ്യാഭ്യാസ രംഗത്ത് മുന്നിട്ടു നിന്നിരുന്നു. പുരുഷന്മാരെപ്പോലെ സ്ത്രീകളും വിദ്യാഭ്യാസം നേടി സ്വതന്ത്രമായി ജീവിച്ചിരുന്നു".*'
കേരളം അഞ്ചും ആറും നൂറ്റാണ്ടുകളിൽ P- 189

"*സംഘകൃതികളായ പുറംനാനൂറിലും, പത്തുപ്പാട്ടിലും എയ്നരുടേയും, കുറവരുടേയും യുദ്ധ സാമർത്ഥ്യത്തെയും അവരുടെ കോട്ടകളേയും വർണ്ണിച്ചുണ്ട് വള്ളുവന്മാർ. പലയിടത്തും രാജ്യം വാണിട്ടുണ്ട്. എയ്‌നരുടേയും, വള്ളുവന്മാരുടേയും, കുറവരുടേയും ദാനശീലവും കവികളുടെ പ്രശംസയ്ക്ക് വിഷയമായിട്ടുണ്ട്"
(അന്നത്തെ കേരളം P- 113 113, പ്രൊഫ: ഇളംകുളം)

*"കർണ്ണാടകത്തിൽ കൊറഗർ, കൊറവർ, കൊറച്ചർ, യർക്കുലർ എന്നീ പേരുകളിലാണ് കുറവർ അറിയപ്പെടുന്നത്. ആര്യന്മാരും അവരോടുചേർന്നവരും ചേർന്ന് വസ്തു വകകൾ കയ്യടക്കുന്നതിനു മുമ്പ് കർണ്ണാടകത്തിലെ ഭൂസ്വത്തുക്കളിൽ ഒരു നല്ല പങ്ക് കുറവരുടെ പക്കലായിരുന്നു."*
(History of Thuluva I: P-52)

==തൊൽകാപ്പിയം==
തൊൽകാപ്പിയത്തിലെ വർണ്ണനകളെ ഇങ്ങനെ സംഗ്രഹിക്കാം. 

 കുറിഞ്ഞിത്തിണയുടെ ദേവൻ *'ചേയോൻ** (വേലൻ) ആയിരുന്നു. 
 ചേയോൻ കുറിഞ്ഞിത്തിണയുടെ കുലദൈവവും തമിഴകത്തിൻ്റെ അധിദേവനുമായിരുന്നു. 
 മുല്ലൈത്തിണയുടെ ദേവൻ **മായോൻ** ആയിരുന്നു.
 മരുതത്തിണയുടെ ദേവൻ **വേന്തൻ** (മഴയോൻ) ആയിരുന്നു. 
 നെയ്‌തൽത്തിണയുടെ ദേവൻ **കടലോൻ** ആയിരുന്നു. 
 പാലൈത്തിണയുടേത് **കൊറ്റവൈ** എന്ന ദേവിയായിരുന്നു. 
 എല്ലാ ദേവതകളും ചേയോൻ്റെ അധികാരത്തിലുമായിരുന്നു.

ശൈവരും വൈഷ്‌ണവരുമായിരുന്നു വേദ ആര്യന്മാർ. ശൈവർ മത പരിവർത്തനം ചെയ്യിച്ച തമിഴകത്തിലെ ദേവതകളെ ശിവൻ്റെ പുത്രീപുത്രന്മാരായും, വൈഷ്ണവർ മതപരിവർത്തനം ചെയ്യിച്ച ദേവതകളെ വിഷ്‌ണുവിൻ്റെ അവതാരങ്ങളായുമാണ് ഹിന്ദുദേവതകളായി ചേർത്തത്.
ആര്യന്മാർ തമിഴകത്തിൽ (തെക്കേ ഇൻഡ്യയിൽ) ആധിപത്യം സ്ഥാപിച്ചതിനുശേഷം ഈ ദേവതകളുടെയെല്ലാം പേരിലും ഉത്ഭവത്തിലും ആര്യവൽക്കരണം നടന്നു. 
 തമിഴകത്തിന്റെ അധിദേവനായിരുന്ന ചേയോൻ ശിവപുത്രനായ മുരുകനും, സുബ്രഹ്മണ്യനുമായി.
 മുല്ലെത്തിണയിലെ ഇടയന്മാരുടെ ദേവനായ “മായോൻ”  കൃഷ്‌ണനായി. 
 മരുതത്തിണയിലെ മഴയോൻ ഇന്ദ്രനായി.
 നെയ്തൽത്തിണയിലെ ദേവനായ കടലോൻ വരുണനായി. 
 പാലൈത്തിണയുടെ അമ്മയായ കൊറ്റവൈ ശിവപുത്രിയും ഭീകരിയുമായ ഭദ്രകാളിയായി.





ബ്രിട്ടീഷുകാരുടെ സമയത്ത്  ഈ സമുദായത്തെ ക്രിമിനൽ ട്രൈബ്സ് ആക്റ്റ് 1871 ൽ ഉൾപ്പെടുത്തിയിരുന്നു. 1952 ൽ ഇതിൽ നിന്നൊഴിവാക്കി.

സംഘകാല കൃതികളിൽ ആണ് കുറവരെ കുറിച്ച് കൂടുതലായി പ്രതിപതിച്ചിട്ടുള്ളത്. പുറനാനൂർ, അകനാനൂർ, പതിറ്റ്പത്ത് തുടങ്ങിയ സംഘകാല കൃതികളിൽ പ്രാചീന ഇന്ത്യയിലെ തമിഴകം എന്ന അതി വിശാല സാമ്രാജ്യം ഭരിച്ചിരുന്നത് കുറവർ ആയിരുന്നു എന്ന് കാണാം..


==ആരാധന==
===മൂർത്തി===
ഈ ആചാരപ്രകാരം തങ്ങളുട പൂർവ്വികാരായ **"അപ്പൻ, അപ്പൂപ്പന്മാരും, അമ്മ, അമ്മൂമ്മമാരും, പ്രകൃതിയും"** ആണ് ഇക്കൂട്ടരുടെ ആരാധന മൂർത്തി. 

===ഊരാളി===
ആരാധന ക്രമം അനുസരിച്ചു ആചാരാനുഷ്ടാനങ്ങൾ നടത്തുന്ന പുരോഹിതനെ "**ഊരാളി "**എന്നാണ് അറിയപ്പെടുന്നത്. 

===ചാവാരാധന===
ആദി ഗോത്ര മതാചാരമായ **"ചാവാരാധന"*' ആണ് ഇവർ പിന്തുടരുന്നത്.
*(കൗളാചാരം)*

==ആരാധന സ്ഥാനങ്ങൾ==
===മലനടകൾ=== 
===മലങ്കാവുകൾ=== 
===അപ്പൂപ്പൻ-അമ്മൂമ്മ കാവുകൾ===
===ചാവരുകവുകൾ===
===പതികൾ===
===കൊട്ടാരങ്ങൾ===
===ആൾത്തറകൾ===
===കുരിയാലകൾ===
===മുനിയറകൾ===
===നടുക്കല്ല്===
===ബലിക്കല്ല്===
===വിളക്ക് കല്ല്===
===വീരക്കല്ല്===
===കാവ്===
===കളരി===



.

== പുരാവൃത്തം ==
[[ചിലപ്പതികാരം|ചിലപ്പതികാരത്തിൽ]] കുറവരെക്കുറിച്ച്‌ പരാമർശമുണ്ട്‌.പ്രകൃതിയെയും പൂർവ്വികരെയും ആരാധിക്കുന്ന ഇവരുടെ പ്രധാന ആരാധന മൂർത്തി പ്രകൃതിയിൽ കാണാൻ കഴിയുന്ന ഏറ്റവും ഉന്നതഭാവമായ മലയും പൂർവ്വികനായ അപ്പൂപ്പനും ഒന്നായിമാറുന്ന മലയപ്പൂപ്പന്മാരാണ്. ആയതിനാൽ കേരളത്തിൽ നിരവധിയായ മലനടകൾ ഇന്നും കാണാൻ കഴിയും. ഹൈന്ദവ ആധിപത്യത്തിൽ കുറവഗോത്ര ജനതയുടെ ആരാധന സ്ഥാനങ്ങളായ ഇത്തരം മലനടകൾ ഇപ്പോൾ മഹാഭാരതത്തിലെ കഥാപാത്രങ്ങളുടെ പേരിലുള്ള ക്ഷേത്രങ്ങളായും ശിവ ക്ഷേത്രങ്ങളായും രൂപാന്തരപ്പെടുത്തി ബ്രാഹ്മണാധിനിവേശം നടത്തിയിട്ടുണ്ട് എന്ന് കാണാം. എങ്കിലും പൂർവ്വകാലത്തു ഈ ക്ഷേത്രങ്ങൾ കുറവഗോത്ര ജനതയുടെ മലനടകളായിരുന്നു എന്നതിന്റെ തെളിവായ് ഇപ്പോഴും ഇവിടങ്ങളിൽ കുറവരുടെ ആരാധന ആചാരങ്ങൾ നടത്തപ്പെടാറുണ്ട് എന്ന് കാണുന്നു.

== അവലംബം ==
<references />

== അധിക വായനയ്ക്ക് ==
*കേരളത്തിലെ അവഗണിയ്ക്കപ്പെട്ട ഏടുകൾ P-169 റ്റി.എച്ച്.പി. ചെന്താരശ്ശേരി
*കേരളം അഞ്ചും ആറും നൂറ്റാണ്ടുകളിൽ P- 189
*അന്നത്തെ കേരളം P- 113 113, പ്രൊഫ: ഇളംകുളം
*History of Thuluva I: P-52
*ആദിമ ജനതയുടെ അറിയപ്പെടാത്ത ചരിത്രം റവ: പീറ്റർ ജെ. മണവേലി

* 
* 
* 
* 

== പുറം കണ്ണികൾ ==

* [https://web.archive.org/web/20080916224637/http://www.narikuravarwelfare.org/index.html Website of *Narikuravar Seva Sangam'']

വർഗ്ഗം:കേരളത്തിലെ ജാതികൾ